
Szent Onéziforosz és Porfiriosz vértanúk,
továbbá Szentéletű Matróna anyánk emléke.
A vasárnap esti alkonyati zsolozsmán
„Uram, tehozzád...” után
8. hang. Minta: Ó, megdöbbentő csoda!
Boldog Onéziforosz, bajnok vértanú! * Te megvallottad Krisztust a törvényszegők ítélőszéke előtt, * állhatatosan küzdöttél, * a kínvallatások sebeit * és egész testeden az égetést elviselted, * azért győzelmi koszorúval koronázott meg téged, hírneves, *’ éltető kezével az élet Ura.
Porfiriosz, bajnok vértanú! * A Szentlélek kegyelmével és erejével * saját véreddel festettél bíborköntöst magadnak, * melyet magadon viseltél, * s amelyben fényesen tündökölsz, ó dicsőséges, * együtt uralkodva a mi egyetlen uralkodó Istenünkkel. * Esedezzél hozzá mindenkor, *’ hogy üdvözítsen minket!
Csodálatra méltó vértanúk, * a mindenség életéért szent módon halálba mentetek, * az égő máglyára örömmel ráfeküdtetek, * lovakhoz kötözve vonszoltak titeket, * és Istennél a véget is elértétek. * Azért dicsőítünk és boldogoknak hirdetünk benneteket. *’ Könyörögjetek érettünk szüntelenül, örökké boldogok!
4. hang. Minta: Mint a vértanúk…
Tested féktelen indulatait * a nagy küzdelem fáradalmaival * bölcsességednek alárendelted, * és Krisztust követted, Matróna. * Önmegtagadó atyák között jámbor módon éltél, * a bűnös gyönyörök tüzét könnyeid szent záporával eloltottad, *’ leghevesebb buzgósággal Teremtőd felé igyekeztél.
Elmélkedés gyakorlására * szent helyet alapítottál, teljesen bölcs, * hogy sokak üdvösségét biztosítsd Istennél. * Lelked tisztaságával a Szentlélek templomává lettél, * az önmegtagadás fáradságos küzdőterére egész népeket kalauzoltál, * s őket, mint kegyelemből megmentetteket, * az Uralkodóhoz elvezetted. *’ Velük együtt híven dicsőítünk téged.
A szüzek epedve vágyódtak jegyesük, az Úr után, * tanításodat megszívlelték, * a test ösztönét a Lélekkel féken tartották, * a szenvedélyeket nagy buzgósággal legyőzték, * és a Jegyes égi lakodalmas házába * veled együtt, Matróna, *’ mindenen keresztül örömmel bevonultak.
Dicsőség… most és… Ugyanarra
Méhedbe fogadtad, Tisztaságos, * a befogadhatatlan Istent, * ki emberszeretetből emberré lett, * természetünket tőled magára vette, * és egészen Istenhez emelte. * Nyomorúságomban ne vess meg engem, * hanem könyörülj meg rajtam, * szabadíts meg mindenféle ellenséges indulattól *’ és a gonosz lélek ártalmától!

Előverses sztihirák
7. hang
Mint a tékozló fiú, jöttem hozzád, Kegyelmes, * és leborulván előtted, kérlek: * Fogadj be engem, Isten, * mint szolgáid egyikét, *’ és könyörülj rajtam!
Mint aki gonosztevők közé jutott, * és megsebesült, * úgy estem el én is bűneim terhe alatt, * és lelkem meg van sebesülve. * Kihez folyamodhatnék, én, bűnös ember, * hogy gyógyulásra találjak? * Lelkünk kegyes orvosa, egyedül csak tehozzád: * Áraszd reám, Isten, *’ a te nagy kegyelmedet!
Dicsőség néked, Krisztus Isten, * az apostolok dicsekvése, * és a vértanúk vigassága, *’ kik az egyvalóságú Háromságot hirdették!
Dicsőség... most és... 
Az angyali seregek fölé kerültél, * mert Istennek adtál testet. * Én meg bűnökkel múltam felül mindenkit. * Jaj, rettegek és félek! * Azért semmi módon nem merlek segítségül hívni téged, * Istenszülő Nagyasszony! * De te ne vess meg engem, hanem siess megmentésemre, *’ s a helyes útra vezess engem.
.Tropár(ok)
4. hang
A te szent vértanúid, Uram, * az ő szenvedéseikért hervadhatatlan koszorúkat nyertek tőled, Istenünk, * mert a te erődet bírván, * kínzóikat megszégyenítették * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség... 8. hang
Tebenned, ó szent anyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet, mint mulandót, megvessük, * és mindenben a halhatatlan lélek javára fáradozzunk. *’ Ezért mostan az angyalokkal örvendezik a te lelked, Szent Matróna anya!
Most és…
Üdvözlégy, ki angyal köszöntése által * a világ örömét fogadtad méhedbe, * üdvözlégy, ki Teremtődet és Uradat szülted, *’ üdvözlégy, ki Isten anyjává lehetni méltónak találtattál!
